**Metabolit** je v biochémii látka vznikajúca v priebehu metabolických procesov. Tento pojem zvyčajne označuje malé molekuly (typicky do 1000 Da). Metabolity majú rôzne funkcie, vrátane ich úlohy ako zdroje energie, štruktúrnej, signalizačnej či stimulačnej role, niektoré pôsobia ako inhibítory enzýmov alebo majú vlastnú katalytickú aktivitu (zvyčajne v podobe enzýmových kofaktorov), niektoré majú obrannú úlohu alebo sú zodpovedné za interakcie s inými organizmami (napr. pigmenty, odoranty či feromóny).

Delenie
-------

Primárne metabolity sa priamo účastnia bežného rastu, vývoja a reprodukcie organizmu. Patria sem sacharidy, proteíny, lipidy, nukleové kyseliny, hormóny a iné. Príkladom primárneho metabolitu, ktorý sa vyrába priemyselnou mikrobiológiou vo veľkej škále, je etylén. Medzi primárne metabolity patria napríklad fruktóza a glukóza, ktoré sa nachádzajú v niekoľkých metabolických dráhach.

Sekundárne metabolity sa neúčastnia daných procesov priamo, ale zvyčajne majú dôležitú ekologickú funkciu alebo vznikajú pri detoxifikácii organizmu. Sekundárny metabolizmus prebieha zriedkavo, tieto metabolity nie sú nevyhnutné pre rast a nenachádzajú sa vo všetkých druhoch. Obsah sekundárnych metabolitov je závislý na okolitých podmienkach (napr. klíme, množstve svetla či dostupnosti vody). Sekundárne metabolity vznikajú zvyčajne z primárnych metabolitov. Do tejto skupiny patria napríklad antibiotiká a alkaloidy alebo napríklad pigmenty (napr. živice či terpény). Niektoré antiobiotiká vznikajú z primárnych metabolitov ako prekurzorov, napríklad aktinomycín, ktorý vzniká z primárneho metabolitu tryptofánu (aminokyseliny). 

Medzi príklady primárnych metabolitov, ktoré sa vyrábajú prostredníctvom priemyselnej mikrobiológie, patria:

| Druh | Príklad |
| --- | --- |
| Alkohol | Etanol |
| Aminokyselina | Glutamát, aspartát |
| Nukleotid | Guanylát |
| Antioxidant | Izoaskorbát |
| Organická kyselina | Acetát, laktát |
| Polyol | Glycerol |
| Vitamín | Vitamín B2 |

Metabolóm a metabolomika
------------------------

Kompletná sada metabolitov, ktoré vznikajú alebo sa využívajú v bunke v rámci rôznych metabolizmov, sa označuje ako metabolóm. Metabolóm predstavuje veľkú sieť metabolických reakcií, kde výstup jednej enzýmovej chemickej reakcie tvorí vstup pre ďalšie chemické reakcie. Skúmaním metabolómu, chemických procesov, ktorým vznikajú metabolity, a postupmi na analýzu metabolómu sa zaoberá metabolomika.

Metabolity vznikajú z rôznych chemických látok, či už prirodzených pre organizmus alebo farmaceutického pôvodu, a to pomocou prirodzených biochemických rozkladných procesov a pri vylučovaní. Rýchlosť rozkladu látok je dôležitým faktorom, ktorý určuje dĺžku a intenzitu ich pôsobenia. Pochopenie toho, ako sú farmaceutiká metabolizované a aké majú ich metabolity potenciálne vedľajšie účinky je dôležitou súčasťou objavovania liekov.

Referencie
----------

1. ↑  metabolizmus. In: BÍNA, Jaroslav. *Malá encyklopédia chémie*. Bratislava : Obzor, 1981. S. 444.
2. 1 2 3  KRÁĽOVÁ, Katarína. *Metabolomika vo výskume fytoterapeutík* [online]. [Cit. 2022-10-23]. Dostupné online.
3. 1 2   *Primárne a sekudárne metabolity rastlín* [online]. Prírodovedecká fakulta Univerzity Komenského v Bratislave, [cit. 2022-10-23]. Dostupné online.
4. 1 2 3 4 5 6   *Sekundární metabolity rostlin 11.* [online]. Přírodovědecká fakulta Masarykovy univerzity, [cit. 2022-10-23]. Dostupné online.
5. ↑   Microbial production of primary metabolites. *Naturwissenschaften*, December 1980, s. 582–587. DOI: 10.1007/BF00396537. PMID 7231563.
6. ↑   *Biochemical Facts behind the Definition and Properties of Metabolites* [online]. United States Food and Drug Administration. Dostupné online.
7. ↑   Pharmacologically Active Drug Metabolites: Impact on Drug Discovery and Pharmacotherapy. *Pharmacological Reviews*, April 2013, s. 578–640. DOI: 10.1124/pr.111.005439. PMID 23406671.

Pozri aj
--------

* Antimetabolit
* Intermediárny metabolizmus
* Metabolóm
* Metabolomika
* Metabolická dráha

Zdroj
-----


|  |  |
| --- | --- |
| Portal | Biologický portálChemický portál |

*Tento článok je čiastočný alebo úplný preklad článku Metabolite na anglickej Wikipédii.*